Γιώργος Λιανός

Ο Γιώργος Λιανός (Ντύσσελντορφ, 23 Απριλίου 1977) είναι Έλληνας τραγουδιστής, τηλεοπτικός παρουσιαστής και ραδιοφωνικός παραγωγός. Ξεκίνησε την καριέρα του ως τραγουδιστής το 2005, όταν έφτασε στον τελικό του talent show Fame Story 3 κατακτώντας τη 2η θέση. Πέραν της ενασχόλησης του με το τραγούδι ασχολείται και με την παρουσίαση ραδιοφωνικών και τηλεοπτικών εκπομπών. Από το 2008 μέχρι σήμερα έχει παρουσιάσει διάφορα επιτυχημένα format μεταξύ των οποίων Πρωινός καφές, Ελλάδα Έχεις Ταλέντο, Wipe Out και Survivor Greece.

Πρώτα Χρόνια
Γεννήθηκε στο Ντύσσελντορφ της Γερμανίας στις 23 Απριλίου του 1977, ενώ κατάγεται από τους Φιλιάτες Θεσπρωτίας. Έκανε μαθήματα κιθάρας, κλαρίνου, θεωρίας και αρμονίας στο Ωδείο Τσακάλωφ, στα Ιωάννινα. Σπούδασε στη Σχολή Μηχανολόγων και Αεροναυπηγών Μηχανικών του Πολυτεχνείου της Πάτρας. Από την πόλη αυτή ξεκίνησε και ως μουσικός, παίζοντας σε διάφορα μαγαζιά, ενώ παράλληλα δούλευε στον ΟΤΕ.

Έγινε γνωστός από τη συμμετοχή του στο τηλεοπτικό τάλεντ σόου «Fame Story 3», όπου και αναδείχθηκε δεύτερος νικητής, μετά τον Περικλή Στεργιανούδη. Το 2006 κυκλοφόρησε τον πρώτο του προσωπικό δίσκο με τίτλο«Στη μέση».

Καριέρα

Τραγούδι
Τη χειμερινή σεζόν 2005-2006 εμφανιζόταν με την Έλενα Παπαρίζου και τον Γιώργο Τσαλίκη, το καλοκαίρι του 2006 εμφανιζόταν με την Πέγκυ Ζήνα, ενώ τη σεζόν 2006-2007 εμφανίστηκε με τον Σταμάτη Γονίδη και τη Νατάσα Θεοδωρίδου.

Ανάμεσα στις συνεργασίες του ήταν και η συμμετοχή του με 4 τραγούδια στο "Καφέ της Χαράς" σε στίχους του Χάρη Ρώμα. Συμμετείχε επίσης στο cd soundrack για τη σειρά του ΑΝΤ1 "Για την Άννα" αλλά και στη δεύτερη δισκογραφική δουλειά της Μάρως Λύτρα "Μηχανή του Χρόνου" σε ένα ντουέτο.

Το φθινόπωρο του 2008 κυκλοφόρησε νέα δουλειά, με τίτλο "Κρατάει για πάντα".

Τηλεόραση
Την τηλεοπτική σεζόν 2008-2009, ο Γιώργος Λιανός, προστέθηκε στην ομάδα του ψυχαγωγικού μαγκαζίνο του Σαββατοκύριακου του σταθμού ΑΝΤ1, "Καλομελέτα κι έρχεται", που παρουσιάζει η Σοφία Αλιμπέρτη ενώ ταυτόχρονα ήταν παρουσιαστής των backstage του μουσικού talent show The X-Factor, κάτι που συνεχίστηκε για τις επόμενες δύο σεζόν του παιχνιδιού. Τον Φεβρουάριο του 2009, μετά την αποχώρηση του Νίκου Μουτσινά και της Κατερίνας Ζαρίφη, ανέλαβε μαζί με την Δέσποινα Καμπούρη προσωρινά την παρουσίαση του Πρωινού Καφέ στον ΑΝΤ1 για δύο περίπου μήνες. Τη σεζόν 2010-2011, εκτός της παρουσίας του στα backstage του X-Factor, παρουσίασε τις εκπομπές "Guiness World Record Show" στο MEGA και "Μπες στο κλίμα" στον ΣΚΑΪ. Την επόμενη σεζόν παρουσίασε τον δεύτερο κύκλο του "Wipe Out" και την εκπομπή-ντοκιμαντέρ "Galileo" στον τηλεοπτικό σταθμό ΑΝΤ1. Την τηλεοπτική σεζόν 2013-2014 υπήρξε συμπαρουσιαστής του Γιώργου Λιάγκα και της Φαίης Σκορδά στην πρωινή ψυχαγωγική εκπομπή "Το Πρωινό" στον ANT1 ενώ ταυτόχρονα παρουσίαζε το τηλεπαιχνίδι "Κράτα Γερά" στο ίδιο κανάλι.

Τη σεζόν 2014-2015 πήρε μεταγραφή στον ALPHA όπου παρουσίασε την απογευματινή ψυχαγωγική εκπομπή "Όλα Παίζουν" μαζί με τις Μπέττυ Μαγγίρα, Κατερίνα Καινούργιου και Αλέκα Καμηλά. Τις επόμενες δύο σεζόν υπήρξε συμπαρουσιαστής της Ελένης Μενεγάκη στην ψυχαγωγική εκπομπή "Ελένη" στον ALPHA.

Μετά την ολοκλήρωση της συνεργασίας του με τον ALPHA πήρε μεταγραφή στον τηλεοπτικό σταθμό ΣΚΑΪ, όπου για δύο σεζόν παρουσίασε το talent show Ελλάδα Έχεις Ταλέντο. Τον Ιανουάριο του 2018 ταξίδεψε στον Άγιο Δομίνικο για να παρουσιάσει τον νέο κύκλο του reality επιβίωσης Survivor μαζί με τον Σάκη Τανιμανίδη. Το καλοκαίρι του 2018 παρουσίασε το τηλεπαιχνίδι "My Man Can". Το 2019 είναι ένας από τους παρουσιαστές του νέου κύκλου του Survivor και από το 2021, ο κεντρικός παρουσιαστής.

Από το 2019 παρουσιάζει το The Voice of Greece στον τηλεοπτικό σταθμό ΣΚΑΪ.

Φιλμογραφία

Τηλεόραση

Παραπομπές

Έλληνες παρουσιαστές
Έλληνες ραδιοφωνικοί παραγωγοί
Έλληνες άνδρες τραγουδιστές
Μίμοι
Λαϊκοί τραγουδιστές